SKRIFTLIG FORESPØRGSEL P-1281/00

af Bart Staes (Verts/ALE) til Kommissionen

(12. april 2000)

Om: Eksport af affald til tredjelande Basel-konventionen

På trods af de internationale aftaler vokser eksporten af (giftigt) affald til udviklingslande. Den grænseoverskridende trafik med affald er reguleret af Basel-konventionen og forordning 259/93/EØF(1). Ifølge UNEP udførte OECD-landene i 1989 en femtedel af deres affald. FN's ordfører Fatma-Zohra Ksentini oplyste, at de største eksportører af affald var Australien, USA og EU-landene Nederlandene, Tyskland og England i den nævnte rækkefølge. Hun er navnlig bekymret over den voksende tendens til at sende giftigt affald til udviklingslandene, hvor det simpelt hen dumpes.

1. Hvordan sikres det, at Basel-konventionen og forordning 259/93/EØF overholdes, og navnlig:

a) af hvilken tjeneste?

b) af hvor mange tjenestemænd?

c) hvor mange kontroller udføres der på årsbasis?

d) hvor foretages kontrollen?

2. Hvor store mængder affald i kategori 1 har EU-landene eksporteret til tredjelande, siden Basel-konventionen og forordning 259/93/EØF trådte i kraft (fordelt på år, den eksporterende medlemsstat og modtagerland)?

3. Hvor store mængder affald i kategori 2 har EU-landene eksporteret til tredjelande, siden Basel-konventionen og forordning 259/93/EØF trådte i kraft (fordelt på år, den eksporterende medlemsstat og modtagerland)?

4. Hvor mange overtrædelser er der konstateret i forbindelse med udførsel af affald fra EU-lande til tredjelande, siden Basel-konventionen og forordning 259/93/EØF trådte i kraft, og navnlig:

a) i hvilke medlemsstater?

b) hvilke tredjelande var modtagere?

c) hvilke virksomheder stod bag?

d) hvilke stoffer var der tale om og i hvilket omfang (der ønskes en detaljeret oversigt opdelt på type og vægt)?

e) hvornår fandt de sted (der ønskes en kronologisk oversigt over de konstaterede overtrædelser)?

(1) EFT L 30 af 6.2.1993, s. 1.

Svar afgivet på Kommissionens vegne af Margot Wallström

(17. maj 2000)

Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab gennemfører Fællesskabets forpligtelser i henhold til Basel-konventionen. Forordningen forbyder udførsel af alt affald med henblik på bortskaffelse til destinationer uden for Fællesskabet med undtagelse af landene i det Europæiske Frihandelsområde (EFTA). Siden den 1. januar 1998 er eksport af farligt affald til nyttiggørelse til ikke medlemslande af Organisationen for Økonomisk Samarbejde og Udvikling (OECD) ligeledes forbudt i Fællesskabet.

Eksportforbud i medfør af fællesskabslovgivningen er direkte gældende. Håndhævelsen heraf, herunder kontrol med overførsler, er overladt til de myndigheder, medlemsstaterne har udpeget. Kommissionen foretager som sådan ingen check af individuelle overførsler.

Medlemsstaterne er forpligtet til en gang om året at rapportere om forordningens gennemførelse, og hvert tredje år udarbejder Kommissionen en sammenfattende rapport om medlemsstaternes gennemførelse af forordningen. Den første rapport, som omfattede årene 1994-1996(1), blev vedtaget i juli 1998. I denne anledning sendte medlemsstaterne også omfattende dokumentation med oplysninger om affaldseksport, og denne sendes direkte til det ærede medlem og til Parlamentets sekretariat.

I Det Europæiske Miljøagenturs Miljøet i Den Europæiske Union ved århundredskiftet anføres, at i henhold til medlemsstaternes og Norges rapporter til Basel-konventionen og Kommissionen blev der eksporteret meget lidt farligt affald til ikke OECD-lande (5 802 tons af i alt 1,47 millioner tons, svarende til 0,4 %). Det bør bemærkes, at alle landenes rapporter, som disse tal er baseret på, ligger forud for

ikrafttrædelsesdatoen, den 1. januar 1998, for forbud mod eksport af farligt affald til nyttiggørelse til ikke OECD-lande. Som anført ovenfor må der fra 1. januar 1998 ikke finde nogen eksport sted af farligt affald til ikke OECD-lande fra Fællesskabet.

Hvad angår oplysninger om ulovlige overførsler konkluderede Kommissionen i sin første treårsrapport om gennemførelse af forordning (EØF) nr. 259/93, at en lang række forpligtelser i henhold til forordningen ikke blev omtalt i spørgeskemaet, der tjente som grundlag for medlemsstaternes årsrapporter. Der er derfor blevet indført et nyt supplerende spørgeskema (Kommissionens beslutning af 3. juni 1999 om et spørgeskema til brug for medlemsstaterne ved rapportering i henhold til artikel 41, stk. 2 i Rådets forordning (EØF) nr. 259/93(2)). Denne forpligter medlemsstaterne til også at rapportere om ulovlig affaldstrafik. Oplysningerne i det supplerende spørgeskema skal indgives første gang i forbindelse med rapporteringsperioden i kalenderåret 2000.

(1) Meddelelse fra Kommissionen til Rådet og Europa-Parlamentet om gennemførelsen af forordning (EØF) nr. 259/93 om overvågning af og kontrol med overførsel af affald inden for, til og fra Det Europæiske Fællesskab, KOM(98) 75 endelig udg.

(2) EFT L 156 af 23.6.1999.